Unaweza kusema zile figisufigisu na timu fulani fulani kubebwa zimezidi kipimo kiasi cha kuikera Serikali ambayo sasa imeamua kutia mguu. Waziri wa Habari, Utamaduni, Sanaa na Michezo Dk Harrison Mwakyembe ameliagiza baraza la michezo nchini (BMT) kufuatilia kwa karibu malalamiko yote ya wadau wa soka mara kwa mara katika ligi kuu. Waziri Mwakyembe ametaka hilo lifanyike si kwa ligi kuu pekee bali hata ligi nyingine zinazoendelea hapa nchini na taarifa itolewe kwa umma. “Wizara inaendelea kupokea tuhuma/uonevu mbalimbali katika mashindano ya ligi za mpira wa miguu zinazoendelea hapa nchini, lakini wadau hawaoni hatua zikichukuliwa mara moja na kupatiwa mrejesho” Taarifa hiyo iliyotolewa na Wizara ya habari leo imesema Waziri Mwakyembe ametoa siku tatu kwa BMT kumpa mrejesho wa agizo hilo. 